ТекIуэныгъэр пасэIуэу я фIэщхъуат
«Спартак-Налшык» (Налшык) — СКА (Дон Iус Ростов) — 1:1 (1:0). Налшык. «Спартак» стадион. Мэлыжьыхьым и 12-м. ЦIыху 250-рэ еплъащ.
Судьяхэр: Дорошенкэ (Краснодар), Тибилов (Ардон), Шустров (Крымск).
«Спартак-Налшык»: Щоджэн, Лелюкаев, Ольмезов, Белоусов, Мэкъуауэ, Михайлов (Машэжь, 69), Салахетдинов (Дэхъу, 85), Iэпщацэ, Хьэшыр (Ашу, 85), Бацэ (Гуэнгъэпщ, 77), Мэшыкъуэ.
СКА: Афанасьев, Кажлаев, Борисов, Бачурин, Мироненкэ, Клышэ, Горовых (Девадзе, 46, Погребняк, 86), Скрынник, Манько (Станкевич, 42), Шаповалов (Забродин, 46), Кондрюков.
Топхэр дагъэкIащ: Мэшыкъуэм, 22 — пенальтикIэ (1:0). Кондрюковым, 84 (1:1).
Дагъуэ къыхуащIащ: Лелюкаевымрэ Бацэмрэ.
Мэрем кIуам Къэбэрдей-Балъкъэрым и къалащхьэм къеблэгъа Дон Iус Ростов и СКА командэр Урысей Федерацэм футболымкIэ и етIуанэ дивизионым и «Ипщэ» гупым мы гъэм къыщыкIэрыхухэм ящыщ зыщ. ЩыIэжкъым зэгуэрым уей-уей жезыгъэIэу щыта гуп лъэщыр. Абы къыхэкIыу хэгъэрейхэм тыншу текIуэныгъэр зыIэрагъэхьэну куэдым къащыхъурт.
Джэгум и щIэдзэкIэм къигъэлъэгъуащ «Спартак-Налшыкым» ебгъэрыкIуэныгъэр тегъэщIапIэ зэрищIынур. Ди щIалэхэр къаруушхуэкIэ япэкIэ кIуэтащ. Дон Iус Ростов къикIахэм ахэр куэдрэ яхузэтеIыгъакъым икIи 22-нэ дакъикъэм сэмэгурабгъумкIэ кIуэцIрыкI Бацэ Къантемыр я гъуэм пэмыжыжьэу ираудащ. Зы шэчи къытримыхьэу судьям метр пщыкIузым и деж игъэлъэгъуащ. Мы гъэм «Спартак-Налшыкым» и топ псори дэзыгъэкI Мэшыкъуэ Ислъам иджыри къэдзыхакъым икIи хэгъэрейхэр 1:0-у япэ иригъэщащ.
АдэкIэ сыхьэтым щIигъукIэ джэгуну къахуэнэжами, угугъэ хъунут налшыкдэсхэм текIуэныгъэр зыIэщIамыгъэкIыну. Абыхэм я ебгъэрыкIуэныгъэхэр зыкIи къагъэкIащхъэртэкъым икIи я ехъулIэныгъэр щIагъэбыдэжыну ерыщу хущIэкъурт. Iэмал гъуэзэджэ зыбжанэ яIа пэтми, «Спартак-Налшыкым» ар хузэфIэкIакъым. КъищынэмыщIауэ, щыуагъэншэт Дон Iус Ростов и СКА-м и гъуащхьэхъумэхэри.
ЗэIущIэр и кIэм нэблэгъэхукIэ хэгъэрейхэр нэхъри икIуэт хъуащ, текIуэныгъэр яхъумэну я мураду. Абы игъэгушхуа хьэщIэхэр езыхэр ипэкIэ кIуэтащ. Иджы ди гъуащхьэтет Щоджэн Борис и Iэзагъыр щIэх-щIэхыурэ къызыкъуихын хуей хъурт. Апхуэдэ джэгукIэм налшыкдэсхэм фIы къазэрыхуимыхьынур нэрылъагъут. Ар къагурыIуат абыхэм я тренерхэми икIи ебгъэрыкIуэфыну футболистыщIэхэр зэIущэм къыхагъэхьэу къыщIэкIащ. АрщхьэкIэ Iуэхум къикIа щыIэкъым.
Джэгур иухыным дакъикъэ зытхух иIэжу арат, бжыгъэр зэхуэдэ щыхъужам. Ростовдэсхэм я ебгъэрыкIуэныгъэхэм ящыщ зы ди гъуащхьэхъумэхэм хабзэм къемызэгъыу къызэпаудащ. Пенальти. Метр пщыкIузым и деж щыту Клышэ Кирилл зэуа топым Щоджэным къригъэгъэзат, арщхьэкIэ абы къигъэ-лъеижам япэу нэсар СКА-м и гъуащхьауэ Кондрюков Филиппщ — 1:1. АдэкIэ Iуэхур бгъэзэкIуэжыну зэман щIагъуэ щыIэжтэкъым. ХьэщIэхэми я къару псомкIи зыкърагъэбыдэкIат.
Зэхьэзэхуэм пашэныгъэр зэрыщаIыгъщ очко щэ ныкъуэ-щэ ныкъуэ зиIэ Песчанокопскэм и «Чайка»-мрэ Краснодар и «Урожай»-мрэ. А тIум хэт и насып къикIынуми къэнэжа джэгугъуэхэм къагъэлъэгъуэнущ.
Иджы фыщыдгъэгъуэзэнщ мэрем кIуам зэхэта джэгугъуэм кърикIуа бжыгъэхэм: «Спартак-Владикавказ» (Владикавказ) — «Мэшыкъуэ-КМВ» (Псыхуабэ) — 2:1, «Легион Динамо» (Мэхъэчкъалэ) — «Динамо-Ставрополь» (Ставрополь) — 2:0, «Волгарь» (Астрахань) — «Черноморец» (Новороссийск) — 2:1, «Академия» (Дон Iус Ростов) — «Дружба» (Мейкъуапэ) — 0:3, «Урожай» (Краснодар) — «Ангушт» (Нэзрэн) — 1:0, «Краснодар-3» (Краснодар) — «Биолог-Новокубанск» (Прогресс) — 2:2.
Урысей Федерацэм футболымкIэ и етIуанэ дивизионым и «Ипщэ» гупым къыкIэлъыкIуэ джэгугъуэр мэлыжьыхьым и 17-м щекIуэкIынущ. А махуэм «Спартак-Налшыкыр» Новороссийск къалэм щыIущIэнущ ди лъахэгъу ДыщэкI Хьэзрэт зи тренер нэхъыщхьэ «Черноморец» командэм.
Жыласэ Заурбэч.
